Kotleba, Marek, poslanec NR SR (2022-03-18):
Ďakujem pekne za slovo. Ja by som chcel trošku tak bez emócií sa dotknúť už toho zákona, pretože zbytočne sa tu možno niekedy zdržiavame o nejakých veciach, ktoré možno aj nič nevyriešia. Povedzme si, že každá jedna vojna je zlá, ale pre mňa ako pre Slováka a občana Slovenskej republiky je dôležitá bezpečnosť nielen ukrajinského národa, ale aj národa slovenského, a preto, pán minister, ja by som sa chcel spýtať iba dve veci, nebude to nadlho. A konkrétne, ak máte ten zákon, tak v čl. IV sa hovorí o preukazovaní bezúhonnosti občanov, ktorí prídu z Ukrajiny na Slovensko, v § 14b Prechodné ustanovenie počas trvania mimoriadnej situácie vyhlásenej v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny. V bode č. 1 (odseku č. 1, pozn. red.): „Fyzická osoba, ktorá je štátnym občanom Ukrajiny alebo rodinným príslušníkom štátneho občana Ukrajiny, ktorá je odídencom a ktorá z objektívnych dôvodov nemôže preukázať bezúhonnosť podľa § 3 ods. 7, môže počas trvania mimoriadnej situácie vyhlásenej v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území (ďalej len „mimoriadna situácia“) preukázať bezúhonnosť podľa § 3 ods. 7 aj čestným vyhlásením, ktoré fyzická osoba predloží zamestnávateľovi pred vznikom pracovného pomeru.“ V druhom bode (v druhom odseku, pozn. red.): „Ak fyzická osoba preukázala bezúhonnosť čestným vyhlásením podľa odseku 1, považuje sa za bezúhonnú, ak sa nepreukáže opak.“ Je úplne jasné, že táto situácia nedovoľuje informačným službám analyzovať každého jedného človeka, ktorý príde na Slovensko, čiže sa to určite, samozrejme, ani nedá, ale, pán minister, ako chcete zabrániť, aby takéto čestné prehlásenie nezneužívali tí občania, ktorí prídu z takejto vojnovej zóny, a predsa tí občania, ktorí prídu, nemusia byť len tie matky s deťmi a slušní ľudia, ale môžu rôzni, môžu prísť aj rôzni nejakí vojnoví zločinci, môžu prísť nejakí násilníci a každý jeden z nich si môže takéto čestné vyhlásenie vypísať, podať ho, môže sa zamestnať, aj keď v tých ďalších bodoch sa potom hovorí o tom, že preukázanie nepravdivosti čestného vyhlásenia podľa odseku 1 je dôvodom na okamžité skončenie pracovného pomeru, ale tu máme v ďalších bodoch, ak fyzická osoba, ktorá preukázala bezúhonnosť čestným vyhlásením podľa odseku 1 a jej pracovný pomer trvá, je povinný do uplynutia dvoch mesiacov od odvolania mimoriadnej situácie preukázať bezúhonnosť. Čiže, lenže my už teraz nevieme, že koľko ten konflikt môže trvať. Môže trvať možno niekoľko mesiacov a môže trvať aj niekoľko rokov. A tých ľudí, ktorí môžu, alebo teda tie osoby, ktoré môžu byť závadové, tak takých sa sem na Slovensko môže dostať strašne veľa a my o tých ľuďoch nebudeme mať žiadne vstupné informácie a naozaj môže prísť o nejaké nebezpečné živly z tohto prostredia, lebo aj v minulosti sme mali skúsenosti, že niektoré organizované skupiny pochádzali z Ukrajiny. Čiže to by bolo k tomu článku IV. Iba to by som sa chcel teda spýtať, že ako zabezpečíte bezpečnosť. A potom, ak máte teda ten zákon, v článku VI, v článku VI sa hovorí o zdravotných pracovníkoch, ale podľa toho, ak ide o túto mimoriadnu situáciu, tak nemôžem nepodotknúť, že aby zdravotný pracovník vykonával akúkoľvek zdravotnú činnosť len na základe čestného prehlásenia a neoverenej fotokópie dokladov o vzdelaní. Hovorí sa tu o tom aj, že musí mať odborný dohľad, ale v tejto situácii, ak budú tí zdravotníci vyťažení, tak pravdepodobne nebude možné, aby ten dohľad mal celý čas počas výkonu. Čiže aj toto by som sa chcel opýtať, že akým spôsobom, akým spôsobom budeme overovať tých zdravotníckych pracovníkov, ktorí prídu z Ukrajiny, ak budú mať teda iba nejakú neoverenú kópiu a čestné vyhlásenie. To by bolo asi tak všetko. Ďakujem pekne.